Fire års fengsel for kirkebrann
20-åringen er dømt til fire års ubetinget fengsel, melder NRK. 19-åringen er dømt til tre og et halvt års fengsel. To år og ni måneder gjøres betinget, slik at han må sone i ni måneder. I retten erkjente 19-åringen at han var med på ugjerningen. Moren hans vitnet i saken og fortalte at hun hadde bønnfalt sønnen om å tilstå hvis det var han som sto bak brannen. 19-åringen forklarte i retten at brannen startet da han og 20-åringen herjet med søppeldunker ved kirkeveggen. Han sa videre at 20-åringen tente på papp eller papir og puttet det i dunken, men at det ikke var synlig røyk da de reiste fra stedet. 20-åringen har hele tiden nektet straffskyld. Østre Porsgrunn kirke sto ferdig i 1760 og er siden blitt restaurert flere ganger, senest i 1997. Den ble totalskadd i brannen natt til 11. april i fjor.
To menn på 19 og 20 år er dømt til fengsel og til å betale 34 millioner kroner i erstatning for å ha tent på Østre Porsgrunn kirke. Den 250 år gamle kirken brant ned i april 2011.